“मशीनें गी गै लेई लैओ—इस यंत्र कला गी, इस कन्नै केह् होग ? मनुक्ख होर बी फाही च फही जाह्‌ग ते शिकजा होर बी कसोई जाह्‌ग। असेंगी फजूल दी मेह्नत कोला बचना चाहिदा। मुनक्ख तुपदा ऐ द’ऊं घड़ियें दा सकून पर कारखाने ते विज्ञान मनुक्खै दा स्कून हड़प्प करी जाङन। इक्कलै मनुक्खै दियां जरूरतां गै किन्नियां न ? बिल्कुल गिनी-मिथी दियां। जिसलै साढ़ा कम्म इक निक्के जनेह् घरै कन्नै चली जंदा ऐ तां बड्डे-बड्डे शैह्‌र बसाने दी केह् लोड़ ऐ ? मनुक्ख जिसलै बस्तियां बनाइयै रौह्‌न लगदा ऐ तां गै उसी नमीं-नमीं सुविधाएं दी लोड़ पौन्दीं ऐ—नलके, बिजली, फ्लश दियां नालियां, ते, पता नेईं केह्-केह्। पर जेकर सब्भै अपने-अपने बलबूते पर गजारा करने दी कोशश शुरू करी करी देन तां इ’नें चीजें दी लोड़ नेईं पौग—जीवन भलेआं सैह्‌ल होई जाह्‌ग। एह्‌दे च शक्क नेईं जे असें लोकें खाह्‌मखाह् गै अपने-आपै गी ज्हारें चीजें दी बाड़ च घेरी रक्खे दा ऐ ते ओह् बुद्धिजीवियें दी देन ऐ। इस आस्तै में आक्खनां जे बुद्धिजीवियें दी जमात नुक्सान देह् ऐ। ”